
A vasúti pálya zaj- és rezgéscsillapító sínkamra elemeinek elméleti és laboratóriumi vizsgálata

Ma, a XXI. században egyre égetőbb kérdést jelent a környezetvédelem. A vasúti pálya, mint közlekedési létesítmény, valamint az azon közlekedő járművek és szerelvények jelentős zajhatással terhelik a környezetet. A megengedhető zajszint előírások és határértékek meglehetősen szigorúak, betartatásuk azonban sok problémát vet fel. A problémára, vagyis a vasúti közlekedés által keletkezett zaj- és rezgésterhelésekre nyújtanak lehetséges megoldást a dolgozatomat képező, új, „idegen” elemek a pályában: a sínkamra elemek.
Külföldön számos cég gyárt csillapító kamraelemeket, amiket alkalmaznak is, viszont hazánkban még nem terjedt el ezeknek a használata. Dolgozatom fő célja ezen elemek hatékonyságának szabályozott, laboratóriumi keretek között történő vizsgálata és összehasonlítása, illetve a hazai gyártás elősegítése. Többfajta zaj- és rezgéscsillapító sínkamra elemet bocsátottak rendelkezésemre, amiket a Villamosmérnöki és Informatikai Kar Hálózati Rendszerek és Szolgáltatások Tanszéke Akusztikai és Stúdiótechnikai Laboratóriumában, egy 1,20 méter hosszú UIC 60-as sínszálra felhelyezve vizsgáltam.
Ahhoz, hogy egy tudatos mérés jöjjön létre, először a végeselemes modellezést vettem segítségül, hogy lássam, adott frekvencián miként viselkedik a sínszál, milyenek az egyes sajátrezgések frekvenciái és módusalakjai. Ennek figyelembevételével helyeztem el a sínszál alkalmas pontjain három rezgésérzékelőt, valamint a sínszál közepétől 1 méter távolságra egy mikrofont. A sínszálat 13×2 pontból álló modellel helyettesítettem, amelyeket egyben gerjesztési pontként is felhasználtam. A mért frekvencia átviteli függvény mátrixból szerkezeti móduselemzést végeztem. Ez volt a mérések összehasonlításának az alapja, a csillapítóelem nélküli sínszál. Erre a sínszálra helyeztem fel egyesével a különböző összetételű és geometriájú elemeket és vizsgáltam azokat az ismertetett metodikával.
Vizsgálati eredményeim, mivel azonos körülmények között mértem az elemeket, összehasonlíthatók. Számszerű adatokat nyertem arról, hogy mennyire hatékony az elemekkel ellátott sínszál a csillapítás nélküli sínszállal, valamint a cégek által gyártott, más-más geometriájú, összetételű és rögzítésű csillapító elemekkel összehasonlítva. Az összes eredményt figyelembe véve megállapítható, hogy a zaj- és rezgéscsillapító kamraelemek – bizonyos körülmények között - alkalmas eszközt képeznek a vasúti zaj illetve a vasúti pálya rezgésének csökkentésére.



